Szám: 1-3/2023.

5. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. március 29-i rendes, nyilvános ülésére**

**Tárgy:** Zalaszentgrót Város Önkormányzata Képviselő-testületének atelepülési hulladékkal kapcsolatos közszolgáltatásról szóló 9/2022. (IV.1.) önkormányzati rendelet módosítása

**Tisztelt Képviselő-testület!**

A hulladékról szóló 2012. évi CLXXXV. törvény (a továbbiakban: Ht.) 33.§ (1) bekezdése alapján: *„A települési önkormányzat az önkormányzati hulladékgazdálkodási közfeladat ellátását a közszolgáltatóval kötött hulladékgazdálkodási közszolgáltatási szerződés útján biztosítja*.”

A Ht. 34. § (3) bekezdése szerint „*A települési önkormányzat hulladékgazdálkodási közszolgáltatási szerződést csak a hulladékgazdálkodási közszolgáltatási tevékenység minősítéséről szóló törvényben meghatározott minősítési engedéllyel (a továbbiakban: minősítési engedély) és a 32/A. § (2) bekezdése szerinti megfelelőségi véleménnyel rendelkező gazdasági szereplővel köthet.”*

Ennek megfelelően Zalaszentgrót Város Önkormányzata és a ZALAISPA Regionális Hulladékgazdálkodási és Környezetvédelmi Nonprofit Zártkörűen Működő Részvénytársaság, mint az előírt megfelelőségi véleménnyel rendelkező gazdasági szereplő között 2022. december 30. napján hulladékgazdálkodási közszolgáltatási szerződés jött létre határozott időre, 2023. június 30. napjáig, amely szerződést a képviselő-testület a 3/2023. (I.26.) számú határozatával hagyott jóvá.

A települési hulladékkal kapcsolatos helyi szabályokat Zalaszentgrót Város Önkormányzata Képviselő-testületének a települési hulladékkal kapcsolatos közszolgáltatásról szóló 9/2022. (IV.1.) önkormányzati rendelete tartalmazza. Az önkormányzati rendelet 1.§ (6) bekezdése – nevesíti a település közigazgatási területén, a kötelező települési szilárd hulladékgazdálkodási közszolgáltatás teljesítésére kizárólagosan jogosult, illetve kötelezett közszolgáltatót, amely 2023. január 01. napjától – a Zalai Közszolgáltató Nonprofit Kft. helyett – a ZALAISPA Hulladékgazdálkodási és Környezetvédelmi Nonprofit Zártkörűen Működő Részvénytársaság. Ezt a változást az önkormányzati rendelet hivatkozott bekezdésében is szükséges átvezetni.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

**A rendelettervezet jelentősnek ítélt hatásai:**

A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz. A rendeletmódosítás egészségügyi következményekkel, terhekkel nem jár.

**A rendelet megalkotásának szükségessége, a jogalkotás elmaradásának várható következményei:**

A helyi rendelet módosításának szükségességét a közszolgáltató személyében bekövetkezett változás indokolja, amely változás – a települési hulladékgazdálkodásra vonatkozó közszolgáltatási szerződés jóváhagyásával – a képviselő-testület által is akceptálásra került. A jogalkotás elmaradása esetén a helyi rendeleti szabályozás és a közszolgáltatási szerződés között kollízió állna fenn, amely törvénysértő állapotot eredményezne.

**A rendelet alkalmazásához szükséges személyi, szervezeti, tárgyi és pénzügyi feltételek:** Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, tárgyi és pénzügyi feltételek adottak.

A Pénzügyi és Ügyrendi Bizottság az előterjesztést a 2023. március 23-i ülésén megtárgyalta, az ../2023. (III. 23.) számú határozatával azt a Képviselő-testületnek elfogadásra javasolja.

Kérem a T. Képviselő-testületet, hogy az előterjesztés megvitatását követően a mellékelt rendelet-tervezetet elfogadni szíveskedjen.

Zalaszentgrót, 2023. március 24.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |