Szám: 1-3/2023.

4. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. március 29-i rendes, nyilvános ülésére**

**Tárgy:** Zalaszentgrót Város Önkormányzata Képviselő-testületének a közterületek elnevezéséről és a házszámozásról szóló 14/2013. (IV. 26.) önkormányzati rendeletének módosítása

**Tisztelt Képviselő-testület!**

A Miniszterelnökség Területi Közigazgatásért Felelős Államtitkára a TKF-1/219/1/2022. számú, 2022. évre vonatkozó ellenőrzési munkatervében a közterületek elnevezésének, valamint a ház-szám megállapítás szabályairól szóló önkormányzati rendeletek vizsgálatát is kitűzte. Ennek alapján a Zala Vármegyei Kormányhivatal célvizsgálat keretében áttekintette a település tárgyban érintett rendeletét és szakmai segítségnyújtás okán észrevételt tett.

Zalaszentgrót Város Önkormányzata Képviselő-testülete a 14/2013. (IV. 26.) számú rendeletében (a továbbiakban: Rendelet) határozta meg a közterületek elnevezéséről és a házszámozásról szóló szabályokat. A fentiekben hivatkozott célvizsgálat és szakmai segítségnyújtás keretében tett javaslat az alábbiak szerint foglalható össze:

* A Rendelet bevezető részének kiegészítése szükséges a jogszabályszerkesztésről szóló 61/2009. (XII.14.) IRM rendelet (a továbbiakban: Jszr.) 55.§ (1) és (5) bekezdésében foglaltakra tekintettel, mivel a feladatkör megjelölése hiányos, nem tartalmazza a Magyarország helyi önkormányzatairól szóló 2011. évi CLXXXIX törvény 13.§ (1) bekezdés 3. pontjára való hivatkozást.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:** A rendelettervezet társadalmi hatásaként jelölhető meg közterületek elnevezése és házszámozásra vonatkozó szabályok jogszabályoknak megfelelő alkalmazása és megállapítása. A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz. A rendeletben foglaltak végrehajtásának közvetlen környezeti hatásai nem várhatók, egészségügyi következményei nincsenek.

**A rendelet megalkotásának szükségessége, a jogalkotás elmaradásának várható következményei:** A hatályos jogszabályoknak megfelelő kiegészítő rendelkezés beépítése indokolttá teszi a rendeletmódosítást. A helyi rendeleti szabályozás központi jogszabályokhoz való igazításának elmaradása esetén a helyi rendelet szövegezése és a központi jogszabály közti összhang hiánya okán törvénysértő állapot keletkezne.

**A rendelet alkalmazásához szükséges személyi, szervezeti, tárgyi és pénzügyi feltételek:** Az új szabályok alkalmazásához, végrehajtásához szükséges személyi, szervezeti, tárgyi feltételek adottak. A pénzügyi feltételek rendelkezésre állnak.

A Pénzügyi és Ügyrendi Bizottság az előterjesztést a 2023. március 23-i ülésén megtárgyalta, az ../2023. (III. 23.) számú határozatával azt a Képviselő-testületnek elfogadásra javasolja.

A fentiek és az előterjesztésben foglaltak alapján javaslom a közterületek elnevezéséről és a házszámozásról szóló 14/2013. (IV.26.) önkormányzati rendelet módosítását. A rendelet-tervezet jelen előterjesztés 1. mellékletét képezi.

Kérem a Tisztelt Képviselő-testületet, hogy a rendelettervezetet szíveskedjen megtárgyalni, s annak képviselő-testületi elfogadását támogatásával biztosítani.

**Zalaszentgrót**, 2023. március 24.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |