Szám: 1-3/2023.

6. sz. napirendi pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2023. március 29-i rendes, nyilvános ülésére**

**Tárgy**: A településfejlesztési koncepció, az integrált településfejlesztési stratégia, a településrendezési eszközök, a településképi arculati kézikönyv, valamint a településképi rendelet készítése és módosítása során irányadó partnerségi egyeztetés szabályairól szóló 9/2017. (III. 31.) önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzata Képviselő-testülete a településkép védelméről szóló 2016. évi LXXIV. törvényben (továbbiakban: Törvény) kapott felhatalmazás alapján a széleskörű társadalmi bevonás és a nyilvánosság biztosítása érdekében megalkotta a településfejlesztési koncepció, az integrált településfejlesztési stratégia, a településrendezési eszközök, a településképi arculati kézikönyv, valamint a településképi rendelet készítése és módosítása során irányadó partnerségi egyeztetés szabályairól szóló 9/2017. (III. 31.) önkormányzati rendelete (továbbiakban: Rendelet).

A Törvény végrehajtására megalkotott, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet partnerségi egyeztetésről szóló 29-3l.§-ai a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VIl.15.) Korm. rendelet (továbbiakban: Kormányrendelet) értelmében - a 2022. július 1. után indult eljárások esetében hatályukat vesztették, mellyel egyidejűleg a Kormányrendelet partnerségi eljárással kapcsolatos rendelkezései hatályba léptek, mely változás a Rendelet felülvizsgálatát, módosítását teszi szükségessé.

A Kormányrendelet jelentős mértékben újra szabályozta a településtervek, a településképi arculati kézikönyv, valamint a településkép védelméről szóló rendelet készítésének és módosításának folyamatát, mely keretén belül a partnerséggel kapcsolatos előírások is megváltoztak.

A fenti terveket és dokumentációkat, illetve ezek módosítását elfogadásuk előtt ezentúl a Lechner Nonprofit Kft. által üzemeltetett E-TÉR (Elektronikus Térségi Tervezést Támogató Rendszer) felületen keresztül kell véleményeztetni az érintett államigazgatási szervekkel, valamint a lakossággal, érdekképviseleti, civil és gazdálkodó szervezetekkel, vallási közösségekkel (a továbbiakban együtt: partnerek).

Újdonság továbbá, hogy a Kormányrendelet 75-76. §-a lehetőséget biztosít az önkormányzatoknak a partnerségi eljárást megelőzően helyi partnerségi egyeztetés lefolytatására, mely akkor kötelező, ha az önkormányzat partnerségi rendelete azt a településtervek, a kézikönyv vagy a településképi rendelet készítése, módosítása tekintetében előírja. Így a partnerségi egyeztetés igény esetén két körössé tehető.

Tekintve, hogy a Kormányrendelet szerint előírt partnerség és a helyi partnerség esetén a véleményezők köre, illetve a véleményezés tárgya ugyanaz lenne, illetve, hogy a két körös partnerségi eljárás 10 nap helyett 20 napot venne igénybe, a helyi partnerségi eljárás lefolytatása nem indokolt, ezért arra vonatkozóan külön további előírás megalkotása nem célszerű megalkotni. Zalaszentgróton az érintett tervek készítése és módosítása jellemzően kérelemre indul, így az érintettek már az eljárás elejétől tájékoztatást kapnak az eljárás menetéről.

A jogszabályi változások okán a Rendeletet módosítani kell az alábbiak szerint:

* Az 1.§ (1) bekezdését a tervek megnevezésének változása, valamint a jogszabályi hivatkozás változása miatt az alábbiak szerint javasolt módosítani.
* Az 1.§ (2) bekezdését a résztvevők körének pontosítása érdekében javasolt pontosítani.
* A partnerek tájékoztatásának módjáról a Rendelet 2. § (1) bekezdése rendelkezik. A településrendezési eszközökről, valamint egyes településrendezési sajátos jogintézményekről szóló 314/2012. (Xl.8.) Korm.rendelet részletesen kitért a tájékoztatás módjának szabályaira, míg a most hatályos Kormányrendelet erre vonatkozóan nem ír elő szabályokat, mindössze azt fekteti le, hogy a polgármester a partnerekkel az E-TÉR felületen keresztül véleményezteti a terveket. Annak érdekében, hogy a partnerek az E-TÉR felületen túl a helyi honlapon is értesülhessenek a településrendezési szándékokról a Rendelet 2. §-át javasolt módosítani.
* A javaslatok és vélemények megadásának módját, határidejét, a nyilvántartásuk, dokumentálásuk, valamint a velük kapcsolatos döntések szabályait, továbbá az elfogadott tervek nyilvánosságával kapcsolatos előírásokat a Korm. rendelet határozza meg, így azt a Rendeletben nem szükséges előírni, melyre vonatkozóan a Rendelet 3-5. §-ait javasolt hatályon kívül helyezni.
* A Korm. rendelet előírja, hogy a beérkezett véleményeket ismertetni kell a képviselő-testülettel, illetve átruházott hatáskör esetén a döntésre jogosulttal.
* Javasoljuk, hogy a partnerségi véleményezési eljárás, ezáltal a teljes véleményezési eljárás gyorsítása érdekében a beérkező partnerségi vélemények elfogadásával kapcsolatban a döntést a jövőben - átruházott hatáskörben - a polgármester hozza meg, melynek rendeleti rögzítése szükséges.

**A rendelettervezet jelentősnek ítélt hatásai:**

A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz. A településképi rendelet, településképi arculati kézikönyv, a fejlesztési terv és a településrendezési terv készítésének és módosításának társadalmi egyeztetésével megvalósul a teljes körű nyilvánosság biztosítása. A rendelet módosításának eredményeként a folyamat egyszerűsödni fog. A rendeletmódosítás egészségügyi következményekkel, terhekkel nem jár, gazdasági, illetve környezeti hatása nincs.

**A rendelet megalkotásának szükségessége, a jogalkotás elmaradásának várható következményei:**

A helyi rendelet módosításának szükségességét a központi jogszabály változása indokolja.

**A rendelet alkalmazásához szükséges személyi, szervezeti, tárgyi és pénzügyi feltételek:** A rendelet módosításának nincs adminisztratív terheket befolyásoló hatása. Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, tárgyi feltételek adottak.

Kérem a Tisztelt Képviselő-testületet, hogy a partnerségi egyeztetés részletes szabályairól szóló rendelet módosítását fogadja el.

A Pénzügyi és Ügyrendi Bizottság az előterjesztést 2023. március 23-i ülésén megtárgyalta, és a ../2023. (III. 23.) számú határozatában javasolja Zalaszentgrót Város Önkormányzata Képviselő-testületének a rendelet módosítás elfogadását.

A Gazdasági és Városfejlesztési Bizottság az előterjesztést 2023. március 23-i ülésén megtárgyalta, és a ../2023. (III. 23.) számú határozatában javasolja Zalaszentgrót Város Önkormányzata Képviselő-testületének a rendelet módosítás elfogadását.

Kérem a T. Képviselő-testületet, hogy tárgyalja meg az előterjesztést és a rendelet módosítását fogadja el.

Zalaszentgrót, 2023. március 24.

|  |  |
| --- | --- |
|  | **Baracskai József**  **polgármester** |

Az előterjesztés a törvényességi követelményeknek megfelel.

|  |  |
| --- | --- |
|  | **Dr. Simon Beáta**  **jegyző** |